CELEX: 62013CN0252
Language: bg
Date: 2013-05-07 00:00:00
Title: Дело C-252/13: Жалба, подадена на 7 май 2013 г. — Европейска комисия/Кралство Нидерландия

20.7.2013   
            
            
               BG
            
            
               Официален вестник на Европейския съюз
            
            
               C 207/25
            
         Жалба, подадена на 7 май 2013 г. — Европейска комисия/Кралство Нидерландия
   (Дело C-252/13)
   2013/C 207/40
   Език на производството: нидерландски
   
      Страни
   
   
      Жалбоподател: Европейска комисия (представители: D. Martin и M. van Beek)
   
      Ответник: Кралство Нидерландия
   
      Искания на жалбоподателя
   
   
               —
            
            
               да бъде установено, че като запазва разпоредбите от нидерландското законодателство, които са в противоречие с член 1, параграф 2, букви а) и б), член 15 и член 28, параграф 2 от Директива 2006/54/ЕО на Европейския парламент и на Съвета от 5 юли 2006 година за прилагането на принципа на равните възможности и равното третиране на мъжете и жените в областта на заетостта и професиите (преработена) (1), Кралство Нидерландия нарушава задълженията си по тази директива;
            
         
               —
            
            
               да бъде осъдено Кралство Нидерландия да заплати съдебните разноски.
            
         
      Посочени в жалбата основания и доводи
   
   Според Комисията в нидерландското трудово законодателство не е достатъчно ясно регламентирано, че ако при завръщането им на работа след края на отпуска им поради бременност и раждане се оказва, че работничките и служителките следва да работят при по-неблагоприятни условия на труд, се нарушава забраната за недопускане на дискриминация, основана на бременност, раждане или майчинство.
   Комисията смята, че тази забрана не е регламентирана достатъчно ясно единствено вследствие на правилото, че работодател, изменил едностранно трудовата функция и условията на труд съгласно трудовия договор, е в неизпълнение на задълженията си по този договор.
   Комисията приема за недостатъчен довода, че ако на дадено лице е признато законното право на отпуск, това по необходимост предполага противоправност на всяко по-неблагоприятно третиране. По същия начин възможността за позоваване на общата забрана за недопускане на дискриминация и на установения в Burgerlijk Wetboek (нидерландския Граждански кодекс) принцип на следване на практиките на добрия работодател не представлява според Комисията достатъчно ясно и точно транспониране на съответните разпоредби от Директивата. Тези общи принципи на нидерландското законодателство не представляват достатъчно ясно транспониране на разпоредбите на Директивата.
   Според Комисията ситуацията в Кралство Нидерландия не удовлетворява изискванията за прозрачност и правна сигурност, които Съдът поставя при транспонирането на директивите във вътрешното национално право.
   
      (1)  OB L 204, стр. 23; Специално издание на български език, 2007 г., глава 5, том 8, стр. 262.